اضطهاد كاراكالا كان من الاضطهادات الفظيعه اللى عملها فى مسيحيين مصر. كاراكالا Caracalla انفرد بحكم الامبراطوريه الرومانيه فى ابريل سنة 211 و عشان يزود دخل خزانته طوالى ضاعف الجزيه على مسيحيين مصر و اصدر امر بإن اللى يخالف اوامر الدوله حايتعاقب بالصلب او بالرمى للوحوش المفترسه عشان تاكله حى. كاراكلا طلع مرسوم سنة 212 ادا بيه حق الرعويه لسكان الامبراطوريه الرومانيه بما فيهم سكان مصر بإستثناء المصريين. من جرايم كاراكالا الوحشيه ضد المسيحيين المصريين انه اعلن انه عايز يكون كتيبه عسكريه من المصريين عشان يبقوا ضمن الحرس الخصوصى بتاعه و حدد مكان بره اسكندريه و تاريخ لإختيارهم ، ففرح الشبان و راحو على المكان فى الميعاد اللى اتحدد و راحت الاهالى عشان تتفرج. و بعد ما اتجمع الشبان و احتشد الأهالى امر عساكره بقتلهم ، فهجم العساكر عليهم بالسيوف و الرماح و نزلو فيهم تقتيل بوحشيه و مانجيش من المدبحه غير عدد صغير قدرو يهربو. كاراكالا ساب عساكره ينهبو اسكندريه و يقتلو المسيحيين فيها. المؤرخ كاسيوس ديو Cassius Dio ذكر ان عدد القتلى وصل لأكتر من 20.000. بعد اغتيال كاراكالا فى ابريل 217 انتهز الوثنيين فى اسكندريه الفرصه و بقو يهجمو على المسيحيين فى الشوارع و يقتلوهم.